[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 16.5.2007

KOM(2007) 257 endelig

2007/0091 (CNB)

Forslag til

RÅDETS FORORDNING

om ændring af forordning (EF) nr. 974/98 med henblik på indførelse af euroen i Cypern

(forelagt af Kommissionen)

BEGRUNDELSE

1. Baggrunden for forslaget

Den 16. maj 2007 vedtog Kommissionen et forslag til Rådets beslutning i henhold til EF-traktatens artikel 122, stk. 2, om, at Cypern opfylder de nødvendige betingelser for indførelse af den fælles valuta, og at Cyperns dispensation ophæves med virkning fra den 1. januar 2008.

I tilfælde af en positiv beslutning skal Rådet efterfølgende træffe de andre foranstaltninger, som er nødvendige for indførelse af euroen i Cypern.

Rådets forordning (EF) nr. 974/98 om indførelse af euroen[1] fastsætter regler for den første indførelse af euroen i den første bølge af medlemsstater i euroområdet og i Grækenland[2]. Denne forordning blev ændret ved forordning (EF) nr. 2169/2005 med henblik på at forberede fremtidige udvidelser af euroområdet og ved forordning (EF) nr. 1647/2006 med henblik på at omfatte Slovenien, som indførte euroen den 1. januar 2007. Alligevel skal der, for at Cypern kan blive omfattet af forordning (EF) nr. 974/98, indsættes en henvisning til denne medlemsstat i denne forordning. Dette forslag indeholder de nødvendige ændringer af forordningen.

Cyperns plan for overgang til euroen fastsætter, at det såkaldte ”big bang”-scenario bør finde anvendelse, dvs. at indførelsen af euroen som Cyperns valuta og indførelsen af eurosedler og -mønter i denne medlemsstat bør falde tidsmæssigt sammen.

2. Retlige aspekter

2.1. Retsgrundlag

Retsgrundlaget for dette forslag er EF-traktatens artikel 123, stk. 5, der giver mulighed for at træffe de andre foranstaltninger, som er nødvendige for indførelse af euroen i en medlemsstat, hvis dispensation er blevet ophævet i medfør af EF-traktatens artikel 122, stk. 2.

Rådet handler med enstemmighed blandt medlemsstaterne uden dispensation og den berørte medlemsstat, på forslag af Kommissionen og efter høring af ECB.

2.2. Subsidiaritet og proportionalitet

Forslaget hører ind under Fællesskabets enekompetence. Subsidiaritetsprincippet finder derfor ikke anvendelse.

Dette forslag går ikke ud over, hvad der er nødvendigt for at opfylde dets formål, og er derfor i overensstemmelse med proportionalitetsprincippet.

2.3. Reguleringsmiddel/reguleringsform

En forordning er det eneste egnede retlige instrument til at ændre Rådets forordning (EF) nr. 974/98 om indførelse af euroen.

3. Budgetmæssige konsekvenser

Forslaget har ingen konsekvenser for Fællesskabets budget.

4. Bemærkninger til de enkelte artikler

4.1. Artikel 1

I henhold til artikel 1, litra a), og artikel 1a i forordning (EF) nr. 974/98 fremgår de deltagende medlemsstater og datoen for indførelse af euroen, datoen for indførelse af eurosedler og –mønter samt i givet fald ”udfasningsperioden” af bilaget til forordningen. I henhold til artikel 1, litra i), i forordning (EF) nr. 974/98 finder en ”udfasningsperiode” kun anvendelse på de medlemsstater, hvor datoen for indførelse af euroen og datoen for overgangen til eurosedler og -mønter er den samme. Dette var ikke tilfældet med de elleve medlemsstater, der indførte euroen den 1. januar 1999, og med Grækenland, som indførte euroen den 1. januar 2001. Sloveniens dato for indførelse af euroen og for indførelse af eurosedler og –mønter faldt tidsmæssigt sammen (1. januar 2007), men landet har valgt ikke at have en "udfasningsperiode". Også Cyperns og Maltas planer for overgangen til euroen fastsætter én og samme dato for indførelse af euroen og indførelse af eurosedler og –mønter (1. januar 2008), men begge medlemsstater har valgt ikke at have en "udfasningsperiode".

Ved denne artikel føjes Cypern og følgende relevante data for denne medlemsstat til tabellen i bilaget til forordning (EF) nr. 974/98 i protokolrækkefølge.

Medlemsstat | Dato for indførelse af euroen | Dato for indførelse af eurosedler og -mønter | Medlemsstat med ”udfasningsperiode” |

"Cypern | 1. januar 2008 | 1. januar 2008 | Nej" |

4.2. Artikel 2

Denne artikel fastsætter forordningens ikrafttrædelsesdato til den 1. januar 2008, så den får virkning samtidig med Rådets øvrige retsakter vedrørende Cyperns indførelse af euroen, dvs. på datoen for ophævelsen af Cyperns dispensation og for ikrafttrædelsen af omregningskursen for det cypriotiske pund.

2007/0091 (CNB)

Forslag til

RÅDETS FORORDNING

om ændring af forordning (EF) nr. 974/98 med henblik på indførelse af euroen i Cypern

RÅDET FOR DEN EUROPÆISKE UNION HAR —

under henvisning til traktaten om oprettelse af Det Europæiske Fællesskab, særlig artikel 123, stk. 5,

under henvisning til forslag fra Kommissionen[3],

under henvisning til udtalelse fra Den Europæiske Centralbank[4], og

ud fra følgende betragtninger:

(1) I henhold til Rådets forordning (EF) nr. 974/98 af 3. maj 1998 om indførelse af euroen[5] træder euroen i stedet for valutaerne i de medlemsstater, der opfyldte de nødvendige betingelser for indførelse af den fælles valuta på det tidspunkt, hvor Fællesskabet indledte tredje fase af Den Økonomiske og Monetære Union.

(2) Ved Rådets forordning (EF) nr. 2596/2000[6] ændredes forordning (EF) nr. 974/98 med henblik på at lade euroen træde i stedet for Grækenlands valuta.

(3) Ved Rådets forordning (EF) nr. 2169/2005[7] ændredes forordning (EF) nr. 974/98 med henblik på at forberede efterfølgende indførelse af euroen i medlemsstater, som endnu ikke har indført euroen som den fælles valuta.

(4) Ved Rådets forordning (EF) nr. 1647/2006[8] ændredes forordning (EF) nr. 974/98 med henblik på at lade euroen træde i stedet for Sloveniens valuta.

(5) I henhold til artikel 4 i tiltrædelsesakten fra 2003 er Cypern en medlemsstat med dispensation som defineret i traktatens artikel 122.

(6) I henhold til Rådets beslutning 2007/…/EF af … … 2006 i overensstemmelse med traktatens artikel 122, stk. 2, om Cyperns indførelse af den fælles valuta den 1. januar 2008[9] opfylder Cypern de nødvendige betingelser for indførelse af den fælles valuta, og dispensationen til fordel for Cypern skal ophæves med virkning fra den 1. januar 2008.

(7) Indførelsen af euroen i Cypern er betinget af, at de gældende bestemmelser om indførelse af euroen i forordning (EF) nr. 974/98 udvides til at gælde for Cypern.

(8) Cyperns plan for overgang til euroen fastsætter, at eurosedler og –mønter bør blive lovligt betalingsmiddel i denne medlemsstat på datoen for indførelse af euroen som dets valuta. Som følge heraf er datoen for indførelse af euroen og datoen for indførelse af eurosedler og –mønter den 1. januar 2008. Ingen ”udfasningsperiode” finder anvendelse.

(9) Forordning (EF) nr. 974/98 bør derfor ændres i overensstemmelse hermed —

UDSTEDT FØLGENDE FORORDNING:

Artikel 1

Bilaget til forordning (EF) nr. 974/98 ændres i overensstemmelse med bilaget til nærværende forordning.

Artikel 2

Denne forordning træder i kraft den 1. januar 2008.

Denne forordning er bindende i alle enkeltheder og gælder umiddelbart i medlemsstaterne i overensstemmelse med traktaten om oprettelse af Det Europæiske Fællesskab.

Udfærdiget i Bruxelles, den

På Rådets vegne

Formand

Bilag

I bilaget til forordning (EF) nr. 974/98 indsættes følgende linje mellem dataene for Italien og Luxembourg.

Medlemsstat | Dato for indførelse af euroen | Dato for indførelse af eurosedler og -mønter | Medlemsstat med ”udfasningsperiode” |

- - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - -

"Cypern | 1. januar 2008 | 1. januar 2008 | Nej" |

[1] EFT L 139 af 11.5.1998, s. 1. Senest ændret ved Rådets forordning (EF) nr. 1647/2006 af 7. november 2006 (EUT L 309 af 9.11.2006, s. 2).

[2] Jf. Rådets forordning (EF) nr. 2596/2000 af 27. november 2000 om ændring af Rådets forordning (EF) nr. 974/98 om indførelse af euroen (EFT L 300 af 29.11.2000, s. 2).

[3] EUT C

[4] EUT C

[5] EFT L 139 af 11.5.1998, s. 1. Senest ændret ved Rådets forordning (EF) nr. 1647/2006 (EUT L 309 af 9.11.2006, s. 2).

[6] EFT L 300 af 29.11.2000, s. 2.

[7] EUT L 346 af 29.12.2005, s. 1.

[8] EUT L 309 af 9.11.2006, s. 2.

[9] EUT L